Pia Christmas-Møller (KF), 2005-10-06:
Det går godt i Danmark på rigtig mange områder, men selv om ledigheden falder, selv om overskuddene er i top, selv om serviceniveauet stiger i kommunerne, og selv om borgerne takket være skattelettelser og gode tider får flere penge mellem hænderne, så er der ingenlunde tid til at hvile på laurbærrene, tværtimod.
Nu er det for alvor tiden til at tage pejling på de langsigtede udfordringer, fremtidssikre den gode udvikling og dermed vores fremtidige velfærd.
Det kræver reformer, det kræver investeringer, og det kræver handlekraft, eller sagt med andre ord: Det kræver lederskab med kraft til at træffe beslutninger, også selv om de ikke umiddelbart udløser jubelråb.
Derfor er vi Konservative overordentlig godt tilfredse med, at statsministeren i tirsdags udråbte det kommende folketingsår til et reformår.
Vi er klar.
Faktisk har vi længe været at finde i lokomotivet for velfærdsdebatten, og vi er parat til at føre toget frem til målet.
Vi har nogle visioner for fremtidens velfærd, som vi insisterer på at omsætte til klare resultater, simpelt hen efter devisen først på dagsordenen, dernæst på resultattavlen, præcis som vi gjorde det med kravet om skattelettelser, med kravet om en behandlingsgaranti på sygehusområdet, med kravet om afskaffelse af amterne og med kravene om større faglighed i folkeskolerne og satsning på forskningen.
Vi Konservative har længe været dybt engagerede i arbejdet med at besvare de udfordringer, som den hjemlige demokratiske udvikling skaber, og som skærpes yderligere af den internationale og globale konkurrence.
Andre har ikke været helt så parat, for nu at sige det med lidt jysk underdrivelse.
Vi indså, at der var behov for at bruge særlige kræfter på at modne den politiske handlekraft hos et flertal.
Derfor var det, at vi foreslog, at vi fik en Velfærdskommission.
Vi indså nemlig, at de nødvendige velfærdsreformer havde brug for, nej, ikke en syltekrukke, som nogle hånligt har kaldt det, men derimod for en rugekasse.
For mange var velfærdsreformer et tabu, det skulle der gøres noget ved.
Det har taget sin tid, men nu er æggene ved at være færdigudviklede, og vi kan høre, at skallerne klækkes.
Tiden er kommet, hvor den politiske proces frem mod konkrete resultater kan få nyt liv.
Jeg skal ikke lægge skjul på, at vi Konservative ser frem til december, hvor Velfærdskommissionen vil offentliggøre sin rapport, at vi ser frem til den efterfølgende debat og ikke mindst til de forhandlinger, som regeringen vil indkalde til i det nye år.
Vi Konservative har for længst lagt vore konkrete ideer frem, men vi er åbne over for andres, vel at mærke så længe vi honorerer de overordnede mål om effekt og fernis.
Det betyder, at de skal være tilstrækkelige i omfang og virkning, og at de skal gennemføres med et varsel og på en måde, som giver mennesker en anstændig mulighed for at tage højde for de nye vilkår.
Der er bred enighed blandt samfundsanalytikere om, at der er behov for en langsigtet satsning på at udvide arbejdsudbuddet, ja, sagt på mere almindelig dansk: Der er brug for flere hoveder og flere hænder, der yder mere.
Det skal kunne betale sig at gennemføre en kompetencegivende uddannelse uden flere års forsinkelser.
Det skal kunne betale sig at satse på en bedre integration, og det skal kunne betale sig at arbejde, at yde en ekstra indsats.
Der er behov for at hæve den gennemsnitlige tilbagetrækningsalder for raske og rørige.
Derfor er der behov for at ændre efterlønsordningen, men vi Konservative insisterer på, at ændringerne skal ske med et rimeligt langt varsel for at give mennesker mulighed for i ro og orden at indrette sig på de nye vilkår.
Vi vil ikke være med til at gennemføre ændringer for dem, der allerede er på efterløn, eller for dem, der umiddelbart står over for at skulle gå på efterløn.
Andre raske og rørige skal til gengæld ikke regne med at kunne trække sig tidligt tilbage fra arbejdslivet, medmindre de selv betaler.
Efterlønnen skal i fremtiden forbeholdes dem, der har et konkret behov, fordi de er regulært nedslidte, og det uden diskriminerende skelen til fag, branche, uddannelse eller for den sags skyld a-kasse-medlemskab.
Vi Konservative er i udgangspunktet indstillet på et bredt kompromis om velfærdsreformer, men selv om et kompromis bliver bredt, må det ikke blive tyndt.
Det ville være helt uansvarligt, hvis de reformer, vi enes om, i sidste ende viser sig at være utilstrækkelige.
Så har vi simpelt hen svigtet vores opgave.
For os er kontrakten mellem generationerne vigtig.
Vi vil ikke overlade det til de kommende generationer at betale regningen i form af enten voldsomt stigende skatter eller lavere velfærd.
Vi kræver, at forurenerne betaler, og det har vi en konservativ miljøminister der sætter handling bag.
Så sent som i dag er endnu et initiativ kommet, som sætter fokus på retshåndhævelse og konsekvens i miljøpolitikken.
Straffen for olieforurening bliver således sat mange gange op.
Vi presser også på for bl.a. at få nedbragt udslip af skadelige partikler, ligesom vi vil have nedbragt omfanget af farlige kemikalier.
Det er et område, som for os har høj prioritet.
Det samme gælder retsområdet, hvor håndhævelse af retssikkerhed også er et konservativt vandmærke.
Terroren skal bekæmpes, og det kræver lige dele fasthed, fleksibilitet og dermed også nye initiativer og prioriteringer.
Den konservative justitsminister arbejder også med en politireform, der vil frigive mange hundrede betjente til praktisk politiarbejde.
Det vil give en bedre og hurtigere indsats både på land og i by.
Det er igennem vækst og fremgang, at vi fastholder muligheden for at bevare et velfærdssamfund, der giver personlig frihed under ansvar i en ramme af udfoldelsesmuligheder og tryghed, en tryghed, der bl.a. består i et moderne offentligt sundhedsvæsen med lige adgang for alle, et uddannelsessystem med et højt fagligt niveau på internationalt plan og et miljø og en natur i balance med sig selv, en tryghed, der består i, at alle kan gå den tredje alder i møde uden angst for at blive efterladt og overladt til at skulle hutle sig igennem på nåde fra andre.
I Danmark skal man kunne blive gammel med værdighed.
Det er et fælles anliggende.
Vi vil have et velfærdssamfund, hvor vi har overskud til at tage os ordentligt af de mennesker, der i en periode eller måske for hele livet ikke evner at klare sig uden en støttende hånd eller det, der måske er endnu stærkere.
Det kræver et samfund, hvor den enkelte tager det personlige ansvar på sig, for udgangspunktet er forventningen om, at man skal kunne klare sig selv, være selvforsørgende og helst klare lidt mere, så der bliver overskud til at hjælpe dem, der ikke er i stand til at klare sig ved egen kraft.
Regeringens Globaliseringsråd kommer med sine anbefalinger til foråret.
At følge op på deres opfordringer vil, ligesom det gælder opfølgning på Velfærdskommissionen, kræve et handlekraftigt Folketing.
De kommende år vil vise et enormt behov for at satse mere på forskning og uddannelse.
Der skal investeres både af det offentlige og af private.
De skal afløse dem, der flytter ud.
Overleverne i den nye økonomi bliver dem, der ser længere frem end til næste fredag og længere ud end til den danske grænse.
Det Konservative Folkeparti går ind for det åbne samfund og den frie konkurrence, og vi tror på, at danskerne har både viljen og evnen til at blive vindere i globaliseringen.
Regeringen har afsat 10 mia. kr. til denne satsning.
Det er meget ambitiøst, men hvis det skulle vise sig over nogle år ikke at være tilstrækkeligt, må vi fortsætte med en omprioritering til fordel for vækstorienterede forandringer i samfundet.
Det er ikke en naturlov, at vores hjørne af verden er blandt de allerbedst stillede.
Intet kommer af intet.
Vi bevarer kun vores førerstilling, hvis vi er parate til at satse – vel at mærke i tide.
Hos ungdommen mærker man i disse år en dejlig, opløftende og lovende forandring i holdningerne.
Det er dejligt at opleve, at vi i jantelovens hjemland er ved at få skabt en iværksætterkultur, der begynder at kunne måle sig med innovative og vækstorienterede lande i verden.
Det er en holdningsændring, som ikke er kommet af sig selv.
Den konservative økonomi- og erhvervsminister Bendt Bendtsen har en stor del af æren for, at iværksætteri er blevet et plusord på de højere læreanstalter.
Men succesen afhænger af, at vi forstår at bruge de rette værktøjer i rette tid.
Vi Konservative vil videre ad det spor.
Det nytter jo ikke noget, at uddannelsesinstitutionerne uddanner initiativrige iværksættere, at de kloge og energiske hoveder får ideer og sætter ny produktion i gang, hvis de samtidig mærker et skattesystem, der fjerner ethvert incitament til at yde en ekstra indsats og derved hæmmer risikovilligheden.
Risikoen for braindrain er bestemt til at få øje på.
Fint, at unge uddanner sig, rejser ud for at suge til sig og for at blive inspireret, men de skulle gerne komme hjem igen, så vi andre kan få glæde af deres viden og dynamik.
Men vi har indrettet os med et skattesystem, der tager 2 ud af 3 kroner af, hvad man tjener ekstra.
Det duer ikke.
Det skal der gøres op med.
De alt for høje marginalskatter står i vejen for at få fremdrift og vækst i samfundet.
De er direkte skadelige i den internationale konkurrence om de bedste hoveder og de bedste ideer.
Derfor må og skal skatten på den sidst tjente krone sættes ned.
Vores vision er klar.
Vi vil have, at ingen skal piskes til at aflevere mere end halvdelen af den sidst tjente krone.
Vi ved, at det er nødvendigt, og flere og flere er på vej til at indse, at vi har ret.
Internationalt vil vi også i det kommende år se Danmark markere sig aktivt på flere fronter.
Vi har særlige opgaver i FN's Sikkerhedsråd, og vi har en særlig forpligtelse til at sætte EU's fremtid på den hjemlige dagsorden.
Tænkepausen skal bruges til at skabe et langt bredere folkeligt engagement i udformning af visionen for Europas fremtid.
Danmark har og skal fortsat påtage sig en aktiv del af ansvaret for en mere demokratisk og mindre despotisk udvikling i verden.
Det gør vi helt konkret i Irak, hvor et politisk spor på vej mod en demokratisering og irakisering er indledt efter den lagte køreplan.
Det Konservative Folkeparti har visionerne for en bedre fremtid og et bedre samfund.
Vi glæder os derfor til det kommende års arbejde og ikke mindst til det kommende års resultater.